Ajastu- ja autoritruu. Pedro Calderóni „Nähtamatu daami“ valik uusvana Ugala avapauguks oli kahtlemata korraga põnev ja tark otsus. Lugu on teatraalne ja elulustlik, hispaania kuldajastu draama Eesti lavadel üsna haruldane. Lisage siia Lembit Petersoni oskus vahel ehk tolmununagi tundunud klassika särisevalt elama panna ja tulemuseks on … teatriime. Ühekorraga hõrk pidusöök detaililembestele teatrigurmaanidele ja üllatav avastus skeptilistele klassika­pelguritele. Just nii läks ju korraga hurmavalt ajastutruu ja vahedalt nüüdisaegse „Tartuffe’iga“ (Eesti Draamateater 2015).